L'alumnat europeu del projecte Erasmus + 'We go Green' recorre una de les rutes per l'horta d'Alboraia i visita l'Agromuseu de Vera
14 de març de 2022

El conjunt d'alumnat i professor europeu que durant la setmana passada va visitar Alboraia com a part del projecte internacional Erasmus + KA229: 'We go Green' ha recorregut el primer itinerari de les Rutes per l'Horta del municipi, recentment renovades i adaptades a l'actualitat. El grup, format per més de 60 persones de l'alumnat i professorat de 5 països (Alemanya, Croàcia, Eslovènia, Noruega i República Txeca), ha conegut de primera mà elements tan característics i importants de l'horta com les tradicionals barraques, les séquies, els cultius o l'assecador de xufes, així com patrimoni tan conegut com el Pont del Moro.

La Ruta 1 'Camí de les palmeres', integrada dins de la nova marca turística del municipi 'Alboraia Turisme', els ha permés també comprovar l'ús de l'energia renovable utilitzada al llarg del camí, un dels objectius del programa internacional "We go Green" que pretén canviar els hàbits de vida a través d'accions quotidianes sostenibles per a frenar el canvi climàtic i conscienciar a les persones i en el qual col·labora l'IES La Patacona a través de la FP de Grau Mitjà del departament d'Imatge Personal (Perruqueria i Estètica) i el d'Electricitat. A més, han visitat l'Agromuseu de Vera amb el responsable del mateix com a guia i degustat l'orxata i fartons, productes típics d'Alboraia com a bressol de l'orxata.

L'alumnat europeu ja va ser rebut per l'alcalde, Miguel Chavarría, a principis de la setmana passada en una trobada acompanyada per Ismael Rubio, regidor d'Educació, i Zeudy Estal, regidora de Joventut, en el qual es van detallar les iniciatives del consistori en matèria mediambiental. Aquestes accions versen sobre la compra d'energia verda certificada, l'adquisició de nous vehicles elèctrics, la instal·lació de plaques solars en els edificis municipals o el canvi en la il·luminació pública per a reduir el consum, entre altres mesures com l'habilitació d'un sistema de transport sostenible: el servei públic de préstec de bicicletes Xufabike.